1I a-Sáulo le, junam u wach cu' ique chi xe camsaw i ma Estéban. Are xcamsax i ma Estéban, are 'ij wi xjekan i ch'o'oj chiquij i creyent pa Jerusalen. Conojel i creyent xe quicher bi pa tak tinimit re i jyub Judéa, xak pa tak tinimit re i jyub Samária. Xui i apostelab n-xe 'anmaj taj. 2Je 'o jujun achiab qui yom quib chi terejic chirij i Dios. Ique xe 'e qui muku i ma Estéban. Lic xe o' che. 3Xui-ri, i a-Sáulo craj cu sach qui wach i jutzobaj creyent pa Jerusalen. Are i xu 'ano, xoc chi tak ja, que u jucuquej li creyent, chi achiab, chi ixokib, y que u tz'apij pa cárcel. 4I juban creyent chi xe 'anmaj Jerusalen, xa ipa xe 'e wi, que tijin chu bixquil chique i winak wach i 'utz laj tzij re i quelbal chupam i qui mac. 5'O jun chique, ma Felípe u bi, are xa 'ec, xoc che jun tinimit re i jyub Samária; xu jek u bixquil chique i winak chi Jesucrísto are i Tolque. 6I winak lic xqui mol quib ru', lic xqui ya quib chu tayic u tzij i ma Felípe. Lic xqui coj retalil che wach i xbix chique, xak xquilo ni'pa tak i milágro xu 'ano. 7Je q'ui winak xelsax itzel tew chique rumal i ma Felípe. I itzel tew que siq'uinic xe 'elic. Xak je q'ui i clis, xak je q'ui i siquirnak xe utzirsaxic. 8Rumal 'uri 'is que quicot i winak pa tinimit Samária. 9Xak pa tinimit-le, 'o jun achi, ma Simon u bi, chi aj 'itz. Ire 'ax co'on wi chi que u t'or i aj Samária winak ru' nimak tak 'il chi xu 'ano. Lic xu 'an nim che rib chiquiwach. 10Conojel i winak, we 'o i qui 'ij, o we n-ta qui 'ij, 'is xqui coj retalil che u tzij i ma Simon. Xqui bij chiquiwach: —I achi-le, mas 'o u cho'ab i Dios ru' —que cha. 11Lic xqui coj retalil che, man 'o tan chi 'ij je u t'orom ru' i u q'uial tak 'anic chi u 'anom. 12Xui-ri, are xupon i ma Felípe, xqui coj 'uri wach cu bij ire. Xu sakij chique wach i 'utz laj tzij chirij i 'atbal tzij re i Dios, xak chirij i Jesucrísto. Are xqui ta u tzij, je q'ui xqui cojo, xak xqui tz'onoj u kajsaxic ya piquiwi, chi achiab, chi ixokib. 13Xak i ma Simon-le xu cojo y xu tz'onoj u kajsaxic ya puwi. Te'uri lic xterej chirij i ma Felípe. Lic xu bisoj are xril i nimak tak 'anic, i nimak tak milágro xu 'an i ma Felípe rumal u cho'ab i Dios. 14I apostelab chi xe canaj can pa Jerusalen xqui ta rason chi 'o chic i aj Samária que tijin chu cojic u tzij i Dios. Rumal-i xe qui tak bi i ma Pédro i ma Wan chila cu'. 15Are xe uponic, xqui tz'onoj che i Dios chi coc u Tewal piqui c'ux i creyent aj Samária. 16Xqui 'an ile man maja ca c'un i u Tewal i Dios piquiwi; xui kajsam i ya piquiwi, c'utbal-re chi je re chic i Kajwal Jesus. 17Are 'uri i ma Pédro i ma Wan xqui ya qui 'ab piquiwi i creyent, te'uri xoc li u Tewal i Dios piqui c'ux. 18I ma Simon, are xrilo chi xoc i u Tewal i Dios pa canima are xqui ya qui 'ab piquiwi, xu sujuj mer chique i apostelab. 19Xu bij chique: —Chi ya na chwe yin wach u 'onquil ile, man pachin jun quin ya in 'ab puwi, xak ca c'un ni u Tewal i Dios ru' —co'on chique. 20I ma Pédro xu la' u wach che: —¡Cha porox ni a mer pa 'a' junam awu' yet! Xa ch'ob yet to' ru' mer ca lo' ni u sipon i Dios. 21Yet n-ta awe che u chac i Dios, mi xa ta jubi'; n-awe ti yet u 'onquil, man awanima n-suc'ul taj chuwach i Dios. 22Chawo'taj i n-'us taj-le chi a nojim pa c'ux. Cha tz'onoj 'uri che i Dios we cu cuy a mac, wach cat tijin chu ch'obic. 23Cwil yin mas at rayinel re u wach i n-awe taj, lic c'a i a c'ux rumal; lic at 'o pu'ab i mac atzalal —xu bij i ma Pédro che. 24Are 'uri i ma Simon xu bij: —Chi tz'onoj che i Kajwal pinwi, man n-quin c'ulmaj ti pacha i xi bij yix-le —co'ono. 25Te'uri i ma Pédro i ma Wan xqui bij chique i aj Samária wach tak quilom ique chi u 'anom i Kajwal Jesus, xak wach tak u bim canok. Te'uri xqui maj chali qui be pa Jerusalen. Are que tijin chi be, xqui paxsaj i 'utz laj tzij re i Jesucrísto chique i winak chupam u q'uial aldéa re i jyub Samária. Te'uri xe upon pa Jerusalen. 26Xo'on panok i ma Felípe, 'o jun ángel re i Kajwal xupon ru' y xu bij che: —Cha yijba awib y jat pa sur. Cha maja i be chi que'el pa Jerusalen, chi ca 'e kaj c'a pa tinimit Gáza —co'ono. Are i be ile chi quic'aw chakij jyub pa n-ta wi winak. 27I ma Felípe xu yijba rib y xu maj bi u be. Are ca tijin chi be xril pan jun achi aj naj re i jyub Etiopía. Ire-le, nim i u patan, aj chajinel re u mer i ixok chi qui 'atol tzij i aj Etiopía. I achi-le, xupon chu cojic u 'ij i Dios pa Jerusalen; xutzin u 'onquil ile, 28ya tzalijic chic re. Ire ca tijin chi be, cul chupam u careta, ca tijin u jeq'uic cumal caway. Tz'akat ca binic, crajlaj u wach i wuj u tz'ibam can i mam Isaías, ajbil u tzij i Dios ujer. 29Are 'uri i u Tewal i Dios xu bij che i ma Felípe: —Chat tejeb ru' i careta-le y chat bin pu tzal —co'on che. 30I ma Felípe xa 'e pa'anem; are xu riko, xu ta i achi crajlaj u wach i wuj chi u tz'ibam can i mam Isaías. Xu tz'onoj che i achi: —¿Ca ta u be wach i cawil chuwach i wuj? —co'on che. 31—¿Wach u tayic u be quin 'ano we n-ta jun cu bij usuc' chwe? —xu bij i achi che. Are 'uri xu bij che i ma Felípe chi ca 'an chupam u careta, que cubi junam. 32Are u xak wuj chi cu takej, are i pa tz'ibtal wi i tzij-i: Ire xc'am bi che u camsaxic pacha jun chij. Jun chij, are ca c'atzix rismal, n-ca ch'aw taj. Xak queje xu 'an ire ile: n-ti xu bij; n-xu jak ti u chi' (are xqui 'an c'ax che). 33Xkajsax u 'ij; mi jun xu 'an 'atbal tzij puwi pacha usuc'. Ire, mi jun u muk u xiquin xu canaj canok, man i u c'aslemal xelsax che, waral chuwach i jyub ta'aj. Queje i tzij ile u tz'ibam can i mam Isaías. 34I achi, are xutzin chi rajlaxic u xak i wuj, xu tz'onoj che i ma Felípe: —Cha 'ana utzil chomal chwe: cha bij chwe, ¿are i tz'ibawnak iri, are ire xu bij rib? ¿O are jun chic xu lapo? —co'ono. 35Are 'uri i ma Felípe xu jek u bixquil che wach i 'utz laj tzij re i Jesus; xu jek u c'utic che ru' i mer jupaj tzij-le pa i xrajlaj wi chuwach wuj. 36Te'uri, are que tijin chi be, xe ic'aw pa 'o wi i ya; are 'uri i achi xu bij: —Chi 'o i ya. ¿'Utz nawi ca kajsax ni ya pinwi wo'or? ¿'O nawi ca 'atiw u 'onquil? —co'on che. 37I ma Felípe xu bij che: —N-taj; we lic cul a c'ux che i Jesucrísto —co'ono. —Cul in c'ux che chi are i Jesucrísto are u C'ojol i Dios —xu bij che i ma Felípe. 38Te'uri xu tak u tac'baxic u careta. Xe kaj bi che queb, xe 'e chi ya. Are 'uri i ma Felípe xu kajsaj ya puwi i achi. 39Are xe 'el chu chi' i ya, i u Tewal i Dios xu c'am bi i ma Felípe. I achi n-xril ta chic u wach, xui-ri ca quicotic xu maj tan chic u be. 40I ma Felípe, xril ire chi 'o pa tinimit Azóto. Are 'uri xu maj u be che i tinimit Cesaréa. Are ca tijin chi be, xu paxsaj i 'utz laj tzij re i Jesucrísto pa tak tinimit pa xic'aw wi.
LOS HECHOS WACH I XQUI 'AN I APOSTELAB 8